钦定古今图书集成/明伦汇编/官常典/第128卷 > 《翰林院世袭五经博士颜公𬭎墓志詺》
## 钦定古今图书集成/明伦汇编/官常典/第128卷 > 《翰林院世袭五经博士颜公𬭎墓志詺》

臧麟

正德庚辰九月四日，公被疾，考终正寝。其子重德，恭
以万寿圣节，入觐京邸。既闻讣，茹哀奔归，痛念不获，
躬视含殓，哀毁不胜，且惧潜德之或泯也。乃托予弟
副都御史凤为状，属铭于予，将以是年十一月初六
日刻石从柩，以掩诸幽。盖余与弟视公为中表兄，义
不容以文辞。按《状》：公讳公𬭎，字宗器，复圣六十一代
孙。曾大父讳拳，字克膺，以世嫡主奉祀事。大父讳希
仁，字士元。正统庚申，请于朝，钦定主祀。考讳议，字定
伯，始授职为翰林院五经博士，仍诏嫡子孙以次承
袭。妣杜氏，同邑人，晋府教授征之女。公自幼天性纯
笃，不妄言笑。比长，游三氏学，猎涉书史，通大义。成化
戊戌，厥考弃养，乃嗣职孜孜，崇象是念。仰谓“复圣，虽
前代及列圣褒崇极至，而执洒扫者视他庙为杀。”乃
奏于朝，制允之，特籍郡民二十五户以充役。甲辰，受
敕进阶修职郎。丙午岁，载念祖庙渐圮，亦具奏得请，
遣官修建。及今上登极，两视太学，皆遣使敦取陪祀。
礼成，咸荷纻丝袭衣。及享燕，礼部之锡，实异数也。祖

述鼓铸之。弘治壬戌，复以前营葺殿宇，督课未尽得
人，旋就颓坏。再言于朝，得祈孔庙修建，馀资鼎新，御
制碑文，以宠饰焉。奎音宸翰，振耀古今，皆孝思之所
致也。厥考先卒二十馀年，母杜氏，寿登九十馀，公年
亦逾七望八，而承颜顺志无怠。及居丧，犹不辍擗踊。
视弟公𬬩，友爱笃至。抚诸侄亦有恩，接人以礼，不为
伪言危行。至于赒贫恤匮，能脱然弗为靳。族姓繁衍，
或遇凶岁，必力请抚按诸臣以赈救。岁时入觐，宰执
卿佐而下，稔其性行，皆推心相与。故“尊祖诸议无或
寝沮。诚能动物，信不诬矣。”正德庚午，以耆年谢祀事，
子重德嗣职。公徜徉于长林、石泉间，人世之浮虑，举
不撄于心。戊寅，忽异疾，医药勿效，至是卒。公生于
正统辛酉六月二十七日，逮其卒，享年八十。配孙氏，
山西布政司参议昱之女，先公卒。继孔氏，宣圣五十
七代孙诃之女，亦先卒。子五：长即重德；次重礼，太学
生；次重道，鲁藩仪宾中奉大夫；次重贤，太学生，早逝，
皆孙出；次重式、孔出。女三，长适仪宾孔详子公泽；次
为钜野府辅国将军夫人次适南京吏部主事李承
祖。男李亢，孙男九，孙女七。惟公丰颐美髯，端重有度，
见者知其深笃之器。且谦谦自牧，厚重不伐，未尝失
色于人，故人无贤愚，乐亲就之。顾縻于世守，不获大
有所为，以显著于世。然绳武象贤，凝恩熙宠，光及先
后，亦足无愧矧子姓之贤，或宾亲藩，或业国学，簪绂
之荣，蝉联未艾。天之报施，尤足可征。尚复何憾！铭曰：
“复圣受国，实开其祥。奕世毓德，有衍弗忘。圣朝奠宇，
宠命斯彰。内翰推锡，垂裕无疆。逮公嗣秩，孝敬愈将。
庙貌叠建，惠顺烝尝。天恩屡及，休被烈光。寿登八袠，
保艾隆康。委存而化，履行嘉臧。人怀族慕，远迩胥望。
魄虽兹閟，神固洋洋。我言昭铭，式沛来芳。”